༄༅། །བདེ་མཆོག་གོ་ཆའི་ལྷ་རྩིས་ཆེན་མོའི་གསལ་བྱེད་བཞུགས་སོ།། ན་མོ་བུདྡྷ་དྷྭ་ཛ་ཡ། འདིར་གོ་ཆའི་ལྷ་རྩིས་ཆེན་མོའི་གསལ་བྱེད་བརྗོད་པར་བྱའོ། །དེ་ཡང་གོ་ཆ་གང་ལ་དགོད་པའི་གཞི་ནི། སྤྱི་བོ་པུ་ལི་ར་མ་ལ་ཡ་སོགས་པ་ཐུགས་འཁོར་གྱི་གནས་བཅུ། མཆན་ཁུང་ཀ་མ་རུ་པ་ལ་སོགས་པ་གསུང་འཁོར་གྱི་གནས་བཅུ་གཅིག མཚན་མ་པྲེ་ཏ་པུ་རེ་ལ་སོགས་པ་སྐུ་འཁོར་གྱི་གནས་སུམ་ཅུ་སྟེ། དེ་གསུམ་བསྡེབས་པས་ལྔ་བཅུ་ང་གཅིག དེ་རེ་རེ་ཡབ་ཡུམ་གཉིས་གཉིས་སུ་ཕྱེ་བས་བརྒྱ་དང་གཉིས། དེའི་སྟེང་དུ་སྒོ་འཚམས་མ་བརྒྱད་བསྣན་པས་བརྒྱ་དང་བཅུ། དེའི་སྟེང་དུ་སྙིང་པོའི་རྣལ་འབྱོར་མ་བཞི་དང་། གཙོ་བོ་ཡབ་ཡུམ་གཉིས་བསྣན་པས་བརྒྱ་དང་བཅུ་དྲུག་པོ་འདི་ལཱུ་ནག་དྲིལ་གསུམ་ཐུན་མོང་གི་དགོད་གཞི་ཡིན་ལ། ལཱུ་ཧི་པ་དང་། ནག་པོ་པ་གཉིས་ཐུན་མོང་མ་ཡིན་པ་ཕྱིའི་ལྷ་དྲུག་ཅུ་རྩ་གཉིས་སྟེ་ཀུན་དྲིལ་བས་ལྷ་བརྒྱ་དང་བདུན་ཅུ་དོན་བརྒྱད་པོ་ནི་གོ་ཆ་བགོད་པའི་བགོད་གཞི་ཡིན་ལ། དེ་ལ་གོ་ཆ་བགོད་པའི་གོ་ཆའི་ལྷ་གྲངས་ནི་ཡབ་ཀྱི་གནས་བཅོ་ལྔ། ཡུམ་གྱི་གནས་བཅུ་བཞི་སྟེ་ཉེར་བརྒྱད། དེ་ཉིད་ཡབ་ཀྱི་གནས་སུ་ཡུམ་དང་། ཡུམ་གྱི་གནས་སུ་ཡབ་སྟེ་དགོད་གཞིའི་ལྷ་རེ་རེའི་སྐུ་ལུས་ལ་གོ་ཆའི་ལྷ་ལྔ་བཅུ་ང་དྲུག་བཀོད་པས་གོ་ཆ་དགོད་གཞིའི་ལྷ་གྲངས་དང་བརྒྱ་དང་བདུན་ཅུ་དོན་བརྒྱད་པོའི་ལྷའི་གྲངས་གཉིས་ཕྱོགས་གཅིག་ཏུ་བརྩིས་པས། ལཱུ་ནག་གཉིས་ལ་ཀུན་དྲིལ་བསྡོམས་པས་ལྷ་སྟོང་ཕྲག་དགུ་དང་དགུ་བརྒྱ་དང་དྲུག་ཅུ་རེ་བརྒྱད་ཡོད་དོ། །དྲིལ་བུ་པ་ལ་ཕྱིའི་ལྷ་དྲུག་ཅུ་རྩིས་གཉིས་དགོད་གཞི་མེད། དེ་དང་མཐུན་པར་རྩི་དགོས་སོ། །དེ་དག་གི་རྣམ་དབྱེ་སོ་སོར་ཕྱེད་པ་གལ་ཆེའོ། །ལེགས་བཤད་འདིའི་རྩ་བ་ནི། བདེ་མཆོག་ཁྲིད་ཡིག་རྣམས་སུ། བསྒྱུར་གཞི་བརྒྱ་དང་དོན་བརྒྱད་ལ། །སྒྱུར་བྱེད་ལ་ནི་ལྔ་བཅུ་དྲུག །བསྒྱུར་བས་དགུ་སྟོང་དགུ་བརྒྱ་དང་། །དྲུག་ཅུ་རྩ་བརྒྱད་འབྱུང་བ་ནི། །གོ་ཆའི་ལྷ་རྩིས་ཡིན་པར་འདོད། །ཅེས་གསུངས་པ་འདི་ཡིན་ལ། ཚུལ་འདི་ལ་འདི་ལྟ་བུའི་གསལ་བྱེད་ཀྱི་ཡི་གེ་ཞིག་མེད་ན་ཁྲིད་ཡིག་སོ་སོར་གསལ་བར་མི་བཞུགས་པས་སྙིགས་དུས་ཀྱི་སྐལ་བཟང་དོན་གཉེར་ཅན་རྣམས་ལ་ཕན་པའི་བསམ་པས། རྗེ་བཙུན་འཁོར་ལོ་སྡོམ་པ་སངས་རྒྱས་རྒྱལ་མཚན་གྱིས་གླིང་ཁ་ཆོས་གྲྭ་ཟུར་གྱི་གནས་མཆོག་ཏུ་དཔལ་ས་སྐྱ་པའི་ཡབ་ཆོས་འཁོར་ལོ་སྡོམ་པའི་ཆོས་སྐོར་རྣམས་སྨིན་རྒྱས་སུ་སྩལ་སྐབས་རང་གི་བློ་ལ་ཟིན་པ་རྣམས་སླར་ཡང་ཞིབ་ཏུ་དཔྱད་ཅིང་བརྩིས་པའི་ཚུལ་འདི། ས་སྐྱ་པ་ཤཱཀྱའི་དགེ་སློང་རྡོ་རྗེ་འཛིན་པ་བྱམས་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་གླིང་དགའ་བདེ་བ་ཅན་གྱི་དགོན་པའི་བླ་བྲང་ཆེན་པོར་བྲིས་པའོ། །སྨྲས་པ། སྔོན་གྱི་དུས་སུ་བླ་མ་མདོ་རྒྱུད་མན་ངག་རྒྱ་མཚོའི་མཛོད་བཟུང་ནས་བསྟན་པ་དང་སེམས་ཅན་ལ་སེམས་རྩེ་གཅིག་པའི་ཐུགས་མངའ་བ་མང་པོས་དབུས་གཙང་ཁམས་གསུམ་གྱི་སའི་ཆ་འདི་ཡོངས་སུ་གང་བ་ཙམ་བྱོན་འདུག་ཅིང་། རྗེས་འཇུག་སློབ་མ་ཐམས་ཅད་ཀྱང་བླ་མ་དང་ཆོས་ཀྱི་དོན་གཉེར་ཁོ་ནས་དེ་དག་བཟང་འགྲན་བྱེད་ཅིང་། འཇིག་རྟེན་གྱི་བྱ་བ་ལ་ཞར་ལས་སུ་བྱེད་པ་ཁོ་ན་བྱུང་བས་དིང་སང་གི་བར་དུ་བསྟན་པའི་རྒྱུན་མ་ཉམས་ཙམ་བྱུང་བ་འདིར་གདའ། དུས་དིང་སང་གི་སྐབས་འདིར་ནི་བླ་མ་རྣམས་ལ་ཡང་དགོས་པའི་ཆོས་ཕྱོགས་ཀྱི་ཡོན་ཏན་གང་ཡང་མེད་ཀྱང་ཟས་ནོར་གང་བཟང་གི་གཞན་བློ་ཟིན་པའི་དཔོན་པོའི་དྲུང་འཁོར་ལྟ་བུའི་གྲྭ་པ་མང་ཡང་དཔོན་སློབ་ཀུན་ཚེ་འདིའི་གཏམ་བཟང་ངན་ཅུང་ཟད་རེ་དང་ཚེ་གཏན་གྱི་མདུན་མ་བརྗེས་པོར་ཤོར་བས་རང་གཞན་ཀུན་གཉིས་ཕུང་གི་ལས་ལ་སྦྱོར་བར་མཐོང་ཞིང་། ཅི་སྟེ་བླ་མ་མཚན་ལྡན་རེ་རེ་ཙམ་ཡོད་ཀྱང་དིང་སང་གི་ཆོས་དོན་གཉེར་གྱི་ལུགས་ཀྱི་སྐྱེ་བོ་འདི་རྣམས་ནང་དོན་ལ་ཚེ་འདིའི་བྱ་བ་ལྟོ་གོས་གཏམ་གསུམ་གཞན་གྱི་འགྲན་མེད་ཅིག་ཞེ་ཕུགས་སུ་འཚངས་པས་ཆོས་བཞིན་སྤྱོད་པའི་བླ་མ་དགེ་བའི་བཤེས་གཉེན་ཆོས་བརྒྱད་བསྐུས་ཀྱང་མི་ཁོས་པ་རྣམས་དང་ཐུགས་ཡིད་གཅིག་ཏུ་འདྲེས་པར་མ་མཐོང་ཞིང་། རྒྱུ་མཚན་དེས་ན་དིང་སང་གི་སྐབས་འདིར་ནི་དགེ་བའི་བཤེས་གཉེན་བསྟན་པ་ཡོངས་རྫོགས་ཀྱི་མངའ་བདག་བསྟན་པ་གསལ་བར་ནུས་ངེས་པའི་བསྟན་པའི་ཉི་མ་ལྟ་བུར་གྱུར་པའི་སྐྱེས་བུ་ཞིག་དང་ཆོས་ཕྱོགས་ནས་ཆོག་སྒྲིགས་ཚིག་རྐྱང་རེ་ཙམ་རེ་ཤེས་པ་རྟགས་སུ་བཀོད་ནས་བླ་མར་ཁས་ལེན་ཅིང་། ཟས་གོས་ནོར་གསུམ་སོགས་འཁོར་ལོངས་སྤྱོད་ཀྱི་དྲེགས་པས་རང་གཞན་ཀུན་གཉིས་ཕུང་གི་ལས་ལ་སྦྱོར་བ་ཞིག་དང་གཉིས་ཕྱི་མ་དེ་སྐྱེ་བོ་ཕལ་ཆེར་གྱིས་མཆོག་ཏུ་འཛིན་པར་མཐོང་ཞིང་། འགྲོ་བའི་བསོད་ནམས་ལས་བྱུང་བའི་ཆོས་ལྡན་གྱི་སྐྱེས་བུ་བསྟན་པ་གསལ་ངེས་པའི་བླ་མ་དང་། དེ་ལ་དོན་གཉེར་དང་ལྡན་པའི་སློབ་མ་སོགས་འགའ་རེ་ཙམ་སྣང་ཡང་། དེ་དག་གི་བསྟན་པའི་བྱ་བ་ཚུལ་བཞིན་དུ་བསྒྲུབ་པ་ལ་བདུད་ཀྱི་བྱིན་རླབས་ཞུགས་པའི་ངན་པ་དག་གི་བསམ་སྦྱོར་ངན་པས་བར་དུ་གཅོད་པ་སོགས་མདོར་ན་བསྟན་པ་ཉམས་སུ་འདོད་པའི་སྣང་ཚུལ་སྣ་ཚོགས་ཤིག་དེང་སང་གི་དུས་འདིར་ལྷགས་འདུག་པས། སྐལ་བཟང་དཔྱོད་ལྡན་གཟུར་གནས་ཀྱི་སྐྱེས་བུ་དམ་པ་རྣམས་ཀྱིས་དགོངས་པར་མཛོད་ལ་གཅིག་ཏུ་བསྟན་པ་རིན་པོ་ཆེ་འཕེལ་བའི་ཐབས་ལ་གུས་སྦྱོར་དྲག་པོ་རྟག་སྦྱོར་གྱིས་བརྒྱན་པར་མཛད་དུ་གསོལ།། །།མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
བདེ་མཆོག་གོ་ཆའི་ལྷ་རྩིས་ཆེན་མོའི་གསལ་བྱེད།

:Rare Texts of the Sakya TraditionR
jamyang